Petter Abrahamsen
Store norske leksikon,Kunst og estetikk,Arkitektur og landskap,Interiørarkitektur
Petter Abrahamsen er en av Norges ledende interiørarkitekter innen design av interiør til utelivsbransjen. Han har siden 1980-tallet utformet interiør for populære utesteder både i Norge og utenlands. Petter Abrahamsen startet firmaet RISS Interiørarkitekter, og har designet hovedsakelig spisesteder og barer, men også butikker, kontormiljø og utstillinger.
Bakgrunn Interiørarkitekt MNIL Petter Abrahamsen ble utdannet ved Statens håndverks- og kunstindustriskole (SHKS) i 1980. Året etter var han stipendiat ved Statens Teknologiske Institutt og startet samme år egen virksomhet. De første årene arbeidet han freelance for Olav Thon med å forme interiør i restauranter. Hos Thon fikk han innsikt i drift og økonomi i utelivsbransjen, som ble nyttig i hans senere designvirksomhet. Design RISS interiørarkitekter har gjennom årene designet en stor del av de mest populære og lønnsomme utestedene i Norge. Særlig kjent ble Petter Abrahamsen da han i 1983 skapte Fun Pub/Brødrene Berg café og bar, som med sitt postmoderne interiør midt på Karl Johan i Oslo ble trendsettende i «jappetiden», da utelivet i hovedstaden økte eksplosivt. Hans konsepter og interiør gjorde ham etterspurt som designer også utenlands, blant annet vant han kontrakten om utvikling av spisesteder i USA og Norge for den amerikanske fast-food-kjeden TGI Fridays i 1999.Det er mer enn det umiddelbare synsinntrykket som har gjort Petter Abrahamsens interiør populære både hos brukere og eiere. Han var den som først introduserte ideen om å skape hele forretningskonsept som grunnlag for utforming av kommersiell interiørarkitektur. Selv har han brukt ordet kommunikasjon som stikkord for sitt arbeid; designeren må lytte til og forstå både oppdragsgiver og ansatte og ha tett dialog med dem i hele utviklingsprosessen. Han mener det er vel så viktig som at interiøret kommuniserer med kundene og markedet. Det siste oppnår han gjennom å forstå hvordan mennesker agerer og reagerer i rom og situasjoner, og å bruke denne kunnskapen når han former interiøret. Undervisning og organisasjonsarbeid Petter Abrahamsen har undervist i interiørarkitektur ved SHKS, (senere del av KHIO -Kunsthøgskolen i Oslo, fakultet for Design), fra 1981, først som timelærer og senere som sensor. I årene 2004 til 2006 vikarierte han i stillingen som fagansvarlig for bachelor- og masterstudiet i interiørarkitektur ved skolen.Han er aktivt medlem av NIL – Norske interiørarkitekters og møbeldesigneres landsforening, hvor han har sittet i ulike komitéer. I perioden 2005 til 2009 var han styremedlem i IFI – International Federation of Interior Architects/Designers på vegne av NIL. Publisering Interiør designet av Petter Abrahamsen er presentert i norske og internasjonale fagtidsskrifter som Designers' Journal og FRAME (UK), Bauwelt (Tyskland), Hotel & Restaurant Design (USA), Commercial Architecture (Japan), Nordisk Interiør (Sverige), Byggekunst/Arkitektur N (Norge). Flere arbeider er publisert i norske og utenlandske fagbøker. Utvalgte arbeider Fun Pub/Brødrene Berg café og bar i 1983 Barock restaurant/bar, Oslo i 1986 Oslo Spektrum interiør i 1989 Lipp bar/restaurant, Oslo i 1991 Lorry restaurant, Oslo i 1993-2012 Tanum Pocket bokhandel, Oslo i 1993 Tanum bokhandler i 2011-2019 (i samarbeid med Jarmund/Vigsnæs Arkitekter) Diverse utstillinger til OL på Lillehammer i 1993-1994 David Andersen gullsmedbutikker og showroom i 1995-2001 lokaler for P4 radiostasjoner i Oslo og Lillehammer i 1996 Kaffebrenneriet kaffebarer i 1997-2004 TGI Fridays, USA-Norge i 1999-2015 Annen Etage restaurant Hotel Continental, Oslo i 2002 Peppes Pizza i 2013-2015 Skur 33, transformasjon av havneskur til restaurant, Oslo 2014 Paleet kjøpesenter, Oslo i 2014 (i samarbeid med Jarmund/Vigsnæs Arkitekter) Scandic Flesland Airport Hotel i 2017 Scandic Lillestrøm hotell i 2018 Utmerkelser Norsk Forms pris for unge designere 1992  Jacob-prisen 2003 Oslo Bys Arkitekturpris 2004  Norsk Designråd Designeffekt-pris 2010 Skedsmo kommunes arkitektur- og byutviklingspris 2019 Les mer i Store norske leksikon Jacob-prisen interiørarkitekt design interiørarkitektur i Norge Eksterne lenker Riss Design Litteratur Byggekunst nr. 08-2004, Norske Arkitekters Landsforbund Klingenberg, E.S. (red.) (2015), Interiørarkitektur, Scandinavian Academic Press Wildhagen, F. (2012), Formgitt i Norge, UNIPUB Opplysninger fra Petter Abrahamsen